Action SA nou geregistreer as politieke party | Netwerk24
Deur Sarel van der Walt 13 Desember 2020 13:09
ActionSA het sy kenteken verander en is nou amptelik as 'n politieke party geregistreer.
Herman Mashaba, leier van ActionSA, het Sondagoggend in 'n verklaring gesê die Verkiesingskommissie (OVK) het die party skriftelik in kennis gestel sy aansoek om as 'n politieke party te registreer is goedgekeur.
Mashaba sê dit volg nadat ActionSA besluit het om nie voort te gaan met regsoptrede teen die OVK nie en eerder sy kenteken te verander.
Die OVK het aanvanklik ActionSA se aansoek van die hand gewys.
Dit was omdat die party se kenteken die Wet op Heraldiek oortree en te veel elemente van die Suid-Afrikaanse vlag bevat het, het die OVK aanvanklik gesê.
Die ou embleem van Action SA.
Hy het later gesê ActionSA se kenteken het te veel ooreenkomste met dié van die Party of Action (POA) getoon en dit kon kiesers verwar.
ActionSA wou die besluit in die hof betwis, maar het na 'n konsultasieproses met sy ondersteuners besluit om eerder die kenteken te wysig.
Die nuwe kenteken wat nou deur die OVK goedgekeur is, is baie naby aan die oorspronklike een, sê Mashaba.
"Dit was vir ons baie belangrik omdat sy identiteit die onderwerp was van 'n nege maande lange openbare betrokkenheidsproses.
"Die nuwe embleem behou die vorm van die Suid-Afrikaanse vlag met 'n rigtinggewende pyl langs die A wat dui op aksie," sê Mashaba.
Hy glo steeds sy party is die eerste werklike alternatief vir die ANC.
Mashaba sê 160 000 vrywilligers het hulle al by die party aangesluit.
Die registrasie van die party is 'n belangrike mylpaal in die aanloop tot volgende jaar se plaaslike verkiesing, sê hy.